**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**\_\_\_\_\_\_\_\_\_\_\_\_ -ի 2018 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՀՈՒՆՎԱՐԻ 30-Ի N 145-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 33-րդ հոդվածով` Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2014 թվականի հունվարի 30-ի ««Պետական նպաստների մասին» Հայաստանի Հանրապետության օրենքի կիրարկումն ապահովելու մասին» N 145-Ն որոշումը լրացնել նոր 6.1 կետով հետևյալ բովանդակությամբ.

«6.1 Սահմանել, որ ընտանիքների անապահովության գնահատման համակարգում 2018 թվականի դեկտեմբերի դրությամբ հաշվառված անձի ծերության, հաշմանդամության և կերակրողին կորցնելու դեպքում նպաստների չափերը 2019 թվականի ընթացքում ընտանիքների անապահովության գնահատման ժամանակ ընտանիքի ամբողջական եկամտի կազմում հաշվի է առնվում 2018 թվականի դեկտեմբերի 31-ի դրությամբ հաշվարկված չափով:»

2. Սույն որոշումն ուժի մեջ է մտնում 2019 թվականի հունվարի 1-ից:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՀՈՒՆՎԱՐԻ 30-Ի N 145-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1. Միջոցառման իրակացման անհրաժեշտությունը և նպատակը**

Նախագծի նպատակը ընտանիքների անապահովության գնահատման համակարգում հաշվառված ընտանիքների սոցիալական պաշտպանության բավարար մակարդակ ապահովելն է։

**1.1. կարգավորման հարաբերությունների ներկա վիճակը և առկա խնդիրները**

Կառավարության 2014 թվականի հունվարի 30-ի «Պետական նպաստների մասին» Հայաստանի Հանրապետության օրենքի կիրարկումն ապահովելու մասին» N 145-Ն որոշման (այսուհետ` Որոշում) N 2 հավելվածով հաստատված է ընտանիքների անապահովության գնահատման կարգը, համաձայն որի ընտանիքների անապահովության աստիճանի գնահատման համար օգտագործվում են մի շարք բնութագրիչներ, որոնց թվում է նաև ընտանիքի եկամուտը:

Որոշման N 3 հավելվածի 23-րդ կետով սահմանված է, որ ընտանիքի միջին ամսական ամբողջական եկամտի կազմի մեջ են մտնում նաև կենսաթոշակը, ծերության, հաշմանդամության, կերակրողին կորցնելու դեպքում` նպաստները և այլն:

Կենսաթոշակ և նշված նպաստների չափերի փոփոխության արդյունքում փոփոխվում է նաև ընտանիքի անապահովության գնահատման միավորը, որն էլ իր հերթին կարող է առաջացնել ընտանիքների անապահովության գնահատման համակարգի հիման վրա նշանակվող նպաստների (ընտանեկան, սոցիալական նպաստներ, հրատապ օգնություն) իրավունքի փոփոխության:

2019 թվականի հունվարից նախատեսվում է կենսաթոշակի, ծերության, հաշմանդամության և կերակրողին կորցնելու դեպքում նպաստների չափերի բարձրացում, ինչը կանդրադառնա բազմաթիվ ընտանիքների ընտանեկան կամ սոցիալական նպաստի իրավունքի վրա:

Մասնավորապես, նախատեսվում է կենսաթոշակի նվազագույն չափը, ինչպես նաև ծերության, հաշմանդամության և կերակրողին կորցնելու դեպքում նպաստների չափերը սահմանել 25500 դրամ։

Արդյունքում, առկա է ռիսկ, որ ընտանեկան կամ սոցիալական նպաստի իրավունքից կզրկվեն այդ ընտանիքների գերակշիռ մասը։

**1.2. Առկա խնդիրների առաջարկվող լուծումները**

Հաշվի առնելով վերը նշվածը՝ առաջարկվում է համապատասխան փոփոխություն կատարել ընտանիքների անապահովության գնահատման կարգը սահմանող՝ Կառավարության 2014 թվականի հունվարի 30-ի N 145-Ն որոշման մեջ։

**2. Կարգավորման առարկան**

Նախագծով առաջարկվում է սահմանել, որ ընտանիքների անապահովության գնահատման համակարգում 2018 թվականի դեկտեմբերի դրությամբ հաշվառված անձի կենսաթոշակի, ծերության, հաշմանդամության և կերակրողին կորցնելու դեպքում նպաստների չափերը 2019 թվականի ընթացքում ընտանիքների անապահովության գնահատման ժամանակ ընտանիքի ամբողջական եկամտի կազմում հաշվի կառնվեն 2018 թվականի դեկտեմբերի 31-ի դրությամբ հաշվարկված չափով:

**3. Միջոցառման իրականացումից ակնկալվող արդյունքը**

Նախագիծն ընդունվելու դեպքում 2019 թվականի հունվար ամսից, կենսաթոշակի, ծերության, հաշմանդամության և կերակրողին կորցնելու դեպքում նպաստների չափերի բարձրացման պատճառով, չեն զրկվի ընտանեկան կամ սոցիալական նպաստ ստանալու իրավունքից:

**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՀՈՒՆՎԱՐԻ 30-Ի N 145-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

|  |  |  |  |
| --- | --- | --- | --- |
| **Առաջարկության հեղինակը** | **Առարկության, առաջարկության****բովանդակությունը** | **Եզրակացություն** | **Կատարված փոփոխությունները** |
| ՀՀ արդարադատության նախարարություն 29.10.2018թ. N 01/14/626092-18 | Համապատասխանում է ՀՀ օրենսդրությանը: | Ընդունվել է ի գիտություն: |  |
| ՀՀ ֆինանսների նախարարություն 09.10.2018թ. N 01/9-1/18259-18 | Դիտողություններ և առաջարկություններ չունի: | Ընդունվել է ի գիտություն:  |  |
| ՀՀ տարածքային կառավարման և զարգացման նախարարություն 04.10.2018թ. N 01/17.2/7877-18 | Առաջարկություններ չունի: | Ընդունվել է ի գիտություն: |  |
| ՀՀ մարդու իրավունքների պաշտպան 03.10.2018թ. N 02/13.3/5432-18 | Որոշման նախագծի վերաբերյալ նկատառումներ չկան: | Ընդունվել է ի գիտություն: |  |
| Վարչապետի աշխատակազմի սոցիալական հարցերի վարչություն | 1. Ընտանիքի անապահովության միավորի վրա ազդեցություն ունեցող «Kեկ» գործակցի հաշվարկման բանաձևի մեջ (ՀՀ կառավարության 30.01.2014թ.-ի N145-Ն որոշման 1-ին հավելվածի 18-րդ կետ) հաշվի է առնվում ընտանիքի յուրաքանչյուր անդամի փաստացի եկամուտը, այդ թվում՝ կենսաթոշակի չափը: Նախագծով առաջարկվող կարգավորման պարագայում նշված բանաձևում ոչ թե այդ եկամուտը կամ այդ եկամտի մաս կազմող կենսաթոշակն է հաշվարկվելու, այլ պայմանական մեկ այլ թիվ, ինչը հակասում է անապահովության գնահատման այդ մեխանիզմի տրամաբանությանը և հարցականի տակ է դնում դրա գոյության իմաստը:

Եթե նպատակն այն է, որ կենսաթոշակների նվազագույն չափի բարձրացման հետևանքով որոշ նպաստառուներ անհարկի չզրկվեն ներկայիս նպաստից, ապա պետք է վերանայել անապահովության գնահատման համարգը:2. Միաժամանակ, նախագծով առաջարկվող կարգավորման պարագայում անհարկի անհավասարություն կստեղծվի 2018 թվականի դեկտեմբերի դրությամբ հաշվառված և դրանից հետո հաշվառվող նպաստառուների միջև, քանի որ առաջինի դեպքում նրանց եկամուտը կհաշվարկվի նվազ, իսկ երկրորդի դեպքում՝ ավելի մեծ չափերով: 3. Առաջարկվող լուծումն իրավիճակային է, և անհասկանալի է, թե ի՞նչ լուծում է տրվելու կենսաթոշակի չափի հետագա բարձրացումների դեպքում. արդյո՞ք հարցը պետք է լուծվի նման կարգավորումների միջոցով  | Ընտանիքի անապահովության միավորի հաշվարկը կատարվում է յուրաքանչյուր ամիս, հաշվի առնելով այն պարտադիր նորմը, որ ընտանիքում եղած որևէ փոփոխության մասին այդ ընտանիքը պարտավոր է 30-օրյա ժամկետում տեղեկացնել ՍԱՏՄ-ին, իսկ հաշվառվելու (փաստագրվելու) ամսվան հաջորդող 12-րդ ամսվա ընթացքում՝ ներկայացնել անհրաժեշտ բվոլոր փաստաթղթերը: Նախագծով առաջարկված նորմը գործելու է յուրաքանչյուր ընտանիքի համար իր փաստագրման ժամկետում, որը բաշխվելու է 2019թ. հունվարից մինչև դեկտեմբեր: Նման մոտեցումը հնարավորություն է տալիս ձմեռային ամիսներին (սպառման ավելի մեծ ծավալ) պահպանել նպաստի իրավունքն այն ընտանիքների համար, որոնք ձմեռային ամիսների համար նախօրոք պլանավորել էին իրենց սպառումը (ջեռուցման նպատակով), հաշվի առնելով նպաստի առկայությունն իրենց ընտանեկան բյուջեում: Նախագծի չընդունման պարագայում ընտանիքի բյուջեում ավելացնելով 10 հազար դրամ, ընտանիքը զրկվելու է սոցիալական նպաստի դեպքում՝ 18 հազարի դրամից (18 000 դրամ- 10000 դրամ = 8000 դրամ), իսկ ընտանեկան նպաստի դեպքում՝ շատ ավելի: Նախագծի ընդունման դեպքում՝ անցումը լինելու է աստիճանաբար և 2019 թվականի ավարտին այն կձևավորի հավասար պայմաններ բոլոր ընտանիքների համար: Կենսաթոշակների և նպաստների բոլոր տեսակների համաժամանակյա բարձրացումների ժամանակ խնդիրը լուծվում է ՀՀ կառավարության 30.01.2014թ. N145-Ն որոշման 6-րդ հավելվածի 35-րդ կետի 4-րդ ենթակետով սահմանված կարգով: | Նախագիծը խմբագրվել է, հաշվի առնելով, որ ՀՀ կառավարության 29.11.2018թ. նիստում ընդունված որոշմամբ բարձրանում են **միայն** անձի ծերության, հաշմանդամության և կերակրողին կորցնելու դեպքում նպաստների չափերը:  |